Nota de fundamentare 
[bookmark: _Hlk215663021]la proiectul legii privind reorganizarea Întreprinderii de Stat „Calea Ferată din Moldova”
	1. Denumirea autorului și, după caz, a participanților la elaborarea proiectului

	Ministerul Infrastructurii și Dezvoltării Regionale și Agenția Proprietății Publice.

	2. Condițiile ce au impus elaborarea proiectului de act normativ și finalitățile urmărite

	2.1 Temeiul legal sau, după caz, sursa proiectului actului normativ 

	Proiectul de lege supus examinării este elaborat în conformitate cu angajamentele asumate prin Agenda de reforme aferentă Planului de creștere al Republicii Moldova pentru 2025-2027, aprobată prin Hotărârea Guvernului nr. 260/2025, care stabilește că Întreprinderea de Stat „Calea Ferată din Moldova” urmează a fi reorganizată în două societăți pe acțiuni, Societatea pe acțiuni „CFM Infra” și Societatea pe acțiuni „CFM Pasageri și Marfă”, cu adoptarea organigramelor, finalizarea separării financiare și contabile și adoptarea planurilor de afaceri pentru dezvoltare. Măsura respectivă având termen de executare – Decembrie 2026.
Drept urmare, către termenul stabilit – Decembrie 2026, care nu se supune revizuirii sau altor modificări/extinderi, pe piața serviciilor transportului feroviar urmează să activeze două societăți pe acțiuni, înregistrate în urma reorganizării Întreprinderii de Stat “Calea Ferată din Moldova” (CFM).
Astfel, în vederea accelerării implementării obiectivelor respective, se propune promovarea unei legi speciale cu derogări la cadrul normativ privind procedura de reorganizare a persoanelor juridice rezultate din acest proces, de înregistrare a acțiunilor, în vederea realizării procesului de transformare a capitalului social al întreprinderii de stat în acțiuni și emiterii acestora în cadrul reorganizării prin transformare în societate pe acțiuni, procedura de evaluare a patrimoniului și modul de înregistrare a bunurilor imobile și altor norme cheie, necesare a fi respectate în vederea înregistrării Societății pe Acțiuni “CFM Infra” către termenul stabilit prin Planul de creștere al Republicii Moldova pentru 2025 – 2027.
Reorganizarea Î.S. „Calea Ferată din Moldova” nu reprezintă o reorganizare obișnuită a unei întreprinderi de stat, ci o reformă structurală a unui sector strategic și a unei infrastructuri critice naționale. Procesul urmărește implementarea modelului instituțional prevăzut de Codul transportului feroviar, bazat pe separarea administratorului infrastructurii de operatorii de transport, în conformitate cu acquis-ul Uniunii Europene și cu angajamentele asumate de Republica Moldova față de partenerii de dezvoltare. În aceste condiții, adoptarea unui cadru juridic special reprezintă o măsură necesară pentru asigurarea realizării reformei în termenul asumat prin Agenda de reforme aferentă Planului de creștere pentru anii 2025–2027.
Subsecvent, reforma domeniului feroviar este condiționată de art. 9–10, art. 13 alin. (3) și art. 14 alin. (1) din Codul transportului feroviar nr. 19/2022, cu modificările ulterioare, Anexei X la Capitolul 15 din Acordul de Asociere între Republica Moldova, pe de o parte, și Uniunea Europeană și Comunitatea Europeană a Energiei Atomice și statele membre ale acestora, pe de altă parte, semnat la Bruxelles la 27 iunie 2014, ratificat prin Legea nr. 112/2014, Acordul de împrumut dintre Republica Moldova şi Banca Europeană pentru Reconstrucție şi Dezvoltare în vederea realizării Proiectului de achiziție a locomotivelor şi de restructurare a infrastructurii feroviare, semnat la Chișinău la 14 noiembrie 2014, ratificat prin Legea nr. 22/2015, cu modificările ulterioare și Contractul de finanțare dintre Republica Moldova şi Banca Europeană de Investiții privind infrastructura feroviară şi parcul de material rulant ale Republicii Moldova, semnat la Chișinău la 26 septembrie 2016, ratificat prin Legea nr. 298/2016, cu modificările ulterioare.  

	2.2 Descrierea situației actuale și a problemelor care impun intervenția, inclusiv a cadrului normativ aplicabil și a deficiențelor/lacunelor normative 

	În conformitate cu prevederile Hotărârii Guvernului nr. 38/2026 cu privire la înființarea Societății pe Acțiuni „Calea Ferată din Moldova „Pasageri și Marfă” prin urmare a reorganizării prin dezmembrare (separare) a Întreprinderii de Stat „Calea Ferată din Moldova”, întreprinderea de stat evocată a intrat în proces amplu de reorganizare. În urma implementării Hotărârii Guvernului nr. 38/2026 se va realiza doar jumătate din angajamentele asumate prin Planul de creștere al Republicii Moldova pentru 2025-2027, aprobat prin Hotărârea Guvernului nr. 260/2025 și anume crearea societății pe acțiuni responsabile de transport feroviar de pasageri și marfă. Pentru crearea celeilalte societăți pe acțiuni responsabile de administrarea infrastructurii este necesar necesară crearea premiselor pentru reorganizarea Î.S. “Calea Ferată din Moldova” rămasă după prima etapă de reorganizare prin transformarea acesteia din întreprindere de stat în societate pe acțiuni cu schimbarea denumirii în S.A. “CFM Infra”.
Deoarece la această etapă Î.S. „Calea Ferată din Moldova” este în plin proces de reorganizare, astfel cum acesta a fost inițiat în temeiul Hotărârii Guvernului nr. 38/2026, reorganizarea ulterioară prin transformare a Î.S. „Calea Ferată din Moldova” în Societate pe Acțiuni „CFM Infra” cu respectarea tuturor termenelor și procedurilor aferente unui proces clasic de reorganizare presupune finalizarea înregistrării Societății pe Acțiuni “CFM – Infra” s-ar efectua, conform unui scenariu optimist, în martie-aprilie 2027. 
Nerealizarea reformei până la termenul asumat nu reprezintă doar o întârziere administrativă, ci ar conduce la neexecutarea unor obligații legale și de politici publice asumate de Republica Moldova. În particular, ar fi afectată implementarea Codului transportului feroviar, realizarea angajamentelor asumate în cadrul Planului de creștere pentru Republica Moldova și executarea obligațiilor asumate în raport cu instituțiile financiare internaționale care finanțează modernizarea sectorului feroviar.
Acest termen nu poate fi tolerat din motivul că luna limită pentru reorganizarea Î.S. “Calea Ferată din Moldova” și înființarea celor două societăți pe acțiuni în urma organizării acesteia, este decembrie 2026, care nu poate fi modificat 
Termenul estimativ din martie-aprilie 2027 rezultă expres dintr-un șir de norme legale, cum ar fi:
- articolul 5 alin. (4) lit. f) din Legea nr. 989/2002 cu privire la activitatea de evaluare, care stabilește că toate bunurile întreprinderii de stat se evaluează în cazul reorganizării acesteia. Numărul mare de bunuri ale Î.S. “Calea Ferată din Moldova” și costul serviciilor de evaluare reieșind din complexitatea evaluării generează cheltuieli de zeci de milioane de lei din bugetul de stat, deoarece Î.S. “Calea Ferată din Moldova” nu are capacitate financiară să acopere cheltuielile din propriile venituri. 
Totodată, evaluarea integrală a patrimoniului nu este indispensabilă pentru realizarea reorganizării, deoarece operațiunea propusă nu implică înstrăinarea activelor și nici schimbarea titularului final al dreptului de proprietate asupra patrimoniului, statul rămânând proprietarul exclusiv al bunurilor și acționar unic al societății rezultate din reorganizare. În aceste condiții, evaluarea obligatorie doar a activelor care formează aportul la capitalul social reprezintă o măsură suficientă pentru protejarea interesului patrimonial al statului și pentru respectarea normelor privind formarea capitalului social al societății pe acțiuni;
- articolul 207 alin. (2) din Codul civil nr. 1107/2002, potrivit căruia în termen de o lună de la publicarea avizului de reorganizare a persoanei juridice, creditorii pot cere garanții privind satisfacerea creanțelor. În același timp, în timp de 15 zile de la adoptarea hotărîrii de reorganizare a persoanei juridice, organul executiv al persoanei juridice este obligat să informeze în scris toți creditorii despre reorganizarea persoanei juridice. Cumulativ, procedura durează 45 de zile, adică o lună și jumătate. Acest termen este acceptabil, în condiția cînd despre activitatea persoanei juridice cunoaște un număr redus de cetățeni, activitatea persoanei juridice este necunoscută pentru societate, iar creditorii trebuie să fie precauți cu debitorii de rea credință. În cazul Î.S. “Calea Ferată din Moldova”, aceasta este în vizorul mass-media, orice evenimente legate de activitatea întreprinderii sunt reflectate în resursele mass-media, este menținut un interes public sporit asupra problemelor întreprinderii, iar clasa politică încearcă să intervină cu obiecții și propuneri cu scopul de îmbunătățire a guvernanței corporative a întreprinderii. Însuși, datele privind obligația Î.S. “Calea Ferată din Moldova” de reorganizare în câteva persoane juridice timp îndelungat este promovată de societatea civilă, reprezentanții Guvernului și comentatorii politici. În situația actuală, nu sunt necesare cele 45 de zile pentru notificare și răspuns asupra notificării.  
Derogările propuse nu elimină drepturile creditorilor și nu afectează existența creanțelor acestora. Creditorii își păstrează dreptul de a fi informați despre reorganizare, dreptul de a solicita garanții adecvate și dreptul de acces la justiție. Modificările propuse urmăresc exclusiv prevenirea situațiilor în care exercitarea drepturilor procedurale poate conduce la blocarea unei reforme de interes public major, fără a exista un prejudiciu grav și iminent pentru creditori;
- articolul 6 alin. (1) lit. e) din Legea nr. 121/2007 privind administrarea și deetatizarea proprietății publice, stabilește că Guvernul are drepturi exclusive în adoptarea hotărîrilor de restructurare, reorganizare sau lichidare. În situația cînd este necesar de efectuat și alte derogări privind reorganizarea accelerată a Î.S. “Calea Ferată din Moldova”, este necesară intervenția privind scutirea Guvernului de promovare a unui act normativ suplimentar privind reorganizarea întreprinderii.   
- articolul 471 alin. (5), (7) și art. 1971 alin. (3) din Codul muncii nr. 154/2003, cele 30 de zile calendaristice și 10 zile lucrătoare, suspendă unele procese de transmitere pe un termen suplimentar de circa 44 zile calendaristice. Este evident că drepturile salariaților nu pot fi neglijate și nici încălcate, însă avînd în vedere că angajații Î.S. “Calea Ferată din Moldova” și Federației Sindicale a Feroviarilor din Republica Moldova au fost notificați oficial la 13 februarie 2026 despre reorganizarea întreprinderii, se consideră necesar de revizuit termenele actuale, reducând aceste de la 30 la 10, precum și de la 10 zile lucrătoare la 5 zile calendaristice.
Derogările propuse nu afectează substanța drepturilor salariaților și nu diminuează garanțiile prevăzute de legislația muncii. Acestea vizează exclusiv reducerea unor termene procedurale de consultare, menținând integral drepturile individuale și colective ale salariaților, inclusiv transferul raporturilor de muncă către societatea succesoare și aplicarea legislației muncii în cazul eventualelor disponibilizări;
- articolul 185 alin. (3) din Codul fiscal nr. 1163/1997 stabilește că înainte de a se reorganiza, întreprinderea urmează să înștiințeze Serviciului Fiscal de Stat pentru efectuarea unui control fiscal şi determinarea volumului de drepturi şi obligații succesoare ale persoanei nou-create. Efectuarea controlului fiscal și emiterea în paralel a unui bilanț de repartiție dublează aceeași activitate, fapt care tergiversa considerabil procesul de reorganizare a întreprinderii. În cazul reorganizării prin transformare, toate obligațiile fiscale existente se transmit de drept societății succesoare în temeiul principiului succesiunii universale. Prin urmare, efectuarea controlului fiscal înainte de reorganizare nu generează efecte juridice suplimentare pentru protecția intereselor fiscale ale statului, însă poate întârzia semnificativ procesul de reorganizare. Autoritățile fiscale își păstrează integral competențele de control și după finalizarea reorganizării.

	3. Obiectivele urmărite și soluțiile propuse

	3.1 Principalele prevederi ale proiectului și evidențierea elementelor noi

	Scopul reorganizării este crearea unei entități mai eficiente din punct de vedere economic și administrativ, care să sprijine dezvoltarea infrastructurii feroviare din Moldova și să îmbunătățească calitatea serviciilor de transport.
Reorganizarea propusă nu reprezintă un proces de privatizare și nu implică transferul controlului asupra infrastructurii feroviare către persoane private. Societatea pe Acțiuni „CFM-Infra” va avea capital integral de stat, iar infrastructura feroviară va continua să rămână sub controlul statului. Obiectivul proiectului constă exclusiv în schimbarea formei juridice și implementarea unui model de guvernanță corporativă compatibil cu cerințele Codului transportului feroviar și cu bunele practici europene. 
Reorganizarea Î.S. “Calea Ferată din Moldova” prin transformare în societate pe acțiuni, ca un proces complex, va crea premise pentru implementarea unor tehnologii moderne de monitorizare și întreținere a căii ferate, care vor reduce costurile de operare și poate îmbunătăți fiabilitatea serviciilor, contribuind astfel la creșterea veniturilor și la atragerea unor noi segmente de piață.
Dat fiind caracterul urgent al proiectelor, reușita acestora depinde în cea mai mare măsură de gradul de sinergie între autoritățile implicate, și de celeritatea parcurgerii etapelor administrative și legale necesare, astfel încât demararea procesului de reorganizare să fie posibilă în timpul cât mai apropiat.
În concluzie, reorganizarea Î.S. “Calea Ferată din Moldova” poate fi văzută ca o necesitate pentru a asigura o rețea feroviară mai eficientă, modernă și competitivă. Implementarea unui plan de reorganizare care să răspundă acestor nevoi și să sprijine dezvoltarea economică durabilă va aduce beneficii semnificative pe termen lung.
Reorganizarea Î.S. “Calea Ferată din Moldova” face parte din angajamente asumate față de partenerii de dezvoltare (ex. Uniunea Europeană, Banca Europeană pentru Reconstrucție și Dezvoltare și Banca Europeană de Investiții), iar accelerarea procesului de reorganizare confirmă seriozitatea și determinarea Guvernului în implementarea reformelor.  
Noua societate pe acțiuni va asigura conformitatea cu reglementările internaționale relevante, inclusiv cele privind siguranța feroviară, protecția mediului și interoperabilitatea rețelelor feroviare. În scopul integrării în rețeaua feroviară europeană, S.A. “CFM Infra” va coopera cu alte autorități de reglementare și operatori feroviari din regiune și Uniunea Europeană.
Proiectul este structurat din paisprezece articole, după cum urmează:
- Obiectul și domeniul de reglementare;
- Interesul public major și caracterul derogatoriu al reglementării;
- Principiile reorganizării Întreprinderii de Stat „Calea Ferată din Moldova”;
- Instituțiile implicate și competența lor în procedura de reorganizare;
- Etapele procedurii de reorganizare;
- Reorganizarea prin transformare a Întreprinderii de Stat „Calea Ferată din Moldova”;
- Inițierea și organizarea procedurii de reorganizare;
- Inventarierea, delimitarea și evaluarea patrimoniului;
- Actul de transmitere și bilanțul de reorganizare;
- Formarea capitalului social;
- Protecția creditorilor;
- Protecția salariaților;
- Măsuri financiare și fiscale;
- Dispoziții tranzitorii.
Conform prevederilor proiectului reorganizarea Întreprinderii de Stat „Calea Ferată din Moldova” va avea la bază principiul continuității juridice a entității transformate, principiul transmiterii universale a patrimoniului, principiul legalității și al supremației interesului public, principiul protecției creditorilor, principiul transparenței și al responsabilității decizionale, principiul evaluării reale și corecte a patrimoniului, principiul separării regimului juridic al bunurilor, principiul continuității funcționale și economice, principiul protecției salariaților și principiul corporatizării și al guvernanței moderne. 
În calitate de instituții implicate în procedură de reorganizare, sunt vizate autoritatea publică centrală în domeniul administrării proprietății publice, Î.S. „Calea Ferată din Moldova”, organele de conducere ale societății pe acțiuni constituite în rezultatul reorganizării, autoritatea competentă în domeniul înregistrării de stat, autoritățile publice cu competențe în domeniul fiscal, al relațiilor de muncă, al regimului bunurilor proprietate publică sau privată a statului, precum și alte autorități competente.
Procedura de reorganizare cuprinde următoarele etape:
- inițierea procesului de reorganizare și constituirea mecanismelor instituționale necesare implementării acesteia;
- inventarierea, delimitarea și evaluarea patrimoniului întreprinderii de stat;
- elaborarea și aprobarea actului de transmitere și a bilanțului de reorganizare;
- determinarea structurii capitalului social și a modalității de formare a acestuia;
- realizarea măsurilor privind protecția creditorilor;
- asigurarea transferului drepturilor și obligațiilor inclusiv a raporturilor de muncă.
Întreprinderea de Stat Calea Ferată din Moldova se reorganizează prin transformare în Societatea pe Acțiuni “CFM – Infra”, care devine  succesor universal în drepturi și obligații ale Întreprinderii de Stat „Calea Ferată din Moldova”. 
Prin derogare de la prevederile art. 6 alin. (1) lit. e) din Legea nr. 121/2007 privind administrarea și deetatizarea proprietății publice și prevederile art. 12 alin. (1) din Legea nr. 246/2017 cu privire la întreprinderea de stat și întreprinderea municipală, inițierea, derularea și respectiv finalizarea procedurii de reorganizare a Întreprinderii de Stat “Calea Ferată din Moldova” prin transformare în Societate pe Acțiuni “CFM – Infra” nu este condiționată de emiterea unei hotărâri de Guvern aparte. 
Prin derogare de la prevederile art. 5 alin. (4) lit. f) Legea nr. 989/2002 privind activitatea de evaluare, se supun evaluării obligatorii doar activele (mijloacele fixe și activele nemateriale) care constituie aport în capitalul social / acoperă capitalul social al Întreprinderii de Stat “Calea Ferată din Moldova” și / sau activele -  proprietate publică domeniul public al statului, dreptul de folosință asupra cărora se depune la formarea capitalului social al Societății pe Acțiuni “CFM – Infra”.
Patrimoniul care se transmite Societății pe Acțiuni “ CFM – Infra” se va indica în actul de transmitere și în bilanțul de reorganizare la valoarea contabilă reflectată în situațiile financiare ale Î.S. “Calea Ferată din Moldova” întocmite la data actului de transmitere și bilanțului de reorganizare și valoarea determinată urmare a evaluării elementelor de patrimoniu prevăzute la articolul 8 alin. (3) din proiectul de lege. 
Capitalul social al Societății pe Acțiuni “ CFM – Infra” va fi format din valoarea contabilă a activelor nete ale Î.S. „Calea Ferată din Moldova” și, după caz, din valoarea dreptului de folosință asupra bunurilor proprietate de stat domeniul public transmis S.A. “ CFM – Infra”, conform actului de transmitere.
Proiectul de lege propune derogări de la art. 207 alin. (1) Cod civil, astfel încât notificarea creditorilor Î.S. „Calea Ferată  din Moldova” să se efectueze în termen de 5 zile de la data publicării avizului prevăzut la alineatul (1). Notificarea creditorilor se va efectua în scris  prin expediere poștală recomandată sau prin expediere electronică la adresele cunoscute de poștă electronică ale creditorilor. Prin derogare de la prevederile art. 207 alin. (2) Cod civil, creditorii Î.S. „Calea Ferată din Moldova” pot solicita acordarea de garanții adecvate sau instituirea altor măsuri proporționale de protecție a creanțelor lor, fără a putea împiedica sau bloca procesul de reorganizare. Cererile creditorilor se expediază în termen de 10 zile de la data publicării avizului pe pagina web a organului înregistrării de stat.
La fel, proiectul de lege propune derogări și de la prevederile articolului 421 alin. (5) și alin. (7) și art. 1971 alin. (3) din Codul muncii nr. 154/2003, Î.S. „Calea Ferată din Moldova” urmând să informeze salariații săi, prin intermediul organului sindical la nivel de unitate sau a reprezentanților aleși ai salariaților, despre reorganizare în termen de 10 zile de la inițierea procedurii de reorganizare, termenul de comunicare a opiniei consultative a organului sindical sau a reprezentanților salariaților fiind de 5 zile de la data notificării.
O altă derogare propusă, se referă la art. 185 alin. (3) din Codul fiscal nr. 1163/1997, care stabilește că inițierea și desfășurarea procedurii de reorganizare a Întreprinderii de Stat “Calea Ferată din Moldova” prin transformare în Societate pe Acțiuni “CFM – Infra” nu va fi condiționată de efectuarea controlului fiscal prealabil.
Derogările instituite prin acest proiect au caracter excepțional, temporar și limitat exclusiv la procedura de reorganizare a Î.S. „Calea Ferată din Moldova”. Acestea sunt justificate de necesitatea realizării reformei structurale a sectorului feroviar într-un termen determinat și nu afectează esența drepturilor creditorilor, salariaților sau altor persoane interesate. Derogările sunt adecvate și proporționale scopului urmărit, fiind aplicabile doar pe durata procedurii de reorganizare și exclusiv în măsura necesară asigurării continuității serviciului public feroviar și finalizării reformei asumate de Republica Moldova.

	3.2 Opțiunile alternative analizate și motivele pentru care acestea nu au fost luate în considerare

	În procesul elaborării proiectului de lege au fost analizate trei opțiuni alternative pentru realizarea obiectivului de reorganizare a Întreprinderii de Stat „Calea Ferată din Moldova” și implementarea modelului instituțional prevăzut de Codul transportului feroviar nr. 19/2022.
Opțiunea nr. 1 – Menținerea situației existente (status quo)
Această opțiune presupune neadoptarea unor măsuri suplimentare pentru reorganizarea Î.S. „Calea Ferată din Moldova” și continuarea activității în cadrul structurii instituționale existente.
Opțiunea respectivă nu poate fi acceptată deoarece ar conduce la neexecutarea prevederilor Codului transportului feroviar nr. 19/2022 referitoare la separarea administratorului infrastructurii feroviare de operatorii de transport feroviar și la crearea unei entități distincte responsabile de administrarea infrastructurii feroviare.
Totodată, neimplementarea reformei ar determina:
•	neexecutarea angajamentelor asumate prin Agenda de reforme aferentă Planului de creștere al Republicii Moldova pentru anii 2025–2027;
•	întârzierea alinierii sectorului feroviar la standardele și cerințele Uniunii Europene;
•	afectarea implementării obligațiilor asumate în raport cu instituțiile financiare internaționale implicate în finanțarea și restructurarea sectorului feroviar;
•	menținerea modelului actual de organizare, care limitează posibilitățile de modernizare și dezvoltare a infrastructurii feroviare.
De asemenea, neimplementarea reformei ar perpetua dificultățile existente în administrarea infrastructurii feroviare, ar afecta competitivitatea transportului feroviar în raport cu alte moduri de transport și ar limita capacitatea statului de a atrage investiții în dezvoltarea infrastructurii și serviciilor feroviare.
Prin urmare, opțiunea menținerii situației existente nu permite atingerea obiectivelor de reformă asumate de Republica Moldova și nu a fost reținută.
Opțiunea nr. 2 – Reorganizarea prin aplicarea integrală a procedurilor ordinare prevăzute de legislația generală
Această opțiune presupune realizarea reorganizării prin transformare a Î.S. „Calea Ferată din Moldova” în societate pe acțiuni exclusiv în baza procedurilor generale prevăzute de Codul civil, Legea nr. 121/2007 privind administrarea și deetatizarea proprietății publice, Legea nr. 246/2017 cu privire la întreprinderea de stat și întreprinderea municipală, Legea nr. 989/2002 privind activitatea de evaluare, Codul muncii și Codul fiscal.
Deși această opțiune ar permite realizarea reorganizării fără instituirea unor derogări legislative, analiza efectuată a demonstrat că aplicarea cumulativă a tuturor procedurilor ordinare nu permite finalizarea reorganizării până la termenul-limită stabilit prin Agenda de reforme aferentă Planului de creștere al Republicii Moldova pentru anii 2025–2027, respectiv luna decembrie 2026.
În particular:
•	evaluarea integrală a patrimoniului Î.S. „Calea Ferată din Moldova” ar presupune costuri foarte ridicate și o perioadă îndelungată de executare;
•	procedurile de notificare și protecție a creditorilor ar prelungi considerabil durata reorganizării;
•	termenele de informare și consultare prevăzute de legislația muncii ar întârzia implementarea etapelor reorganizării;
•	controlul fiscal prealabil reorganizării ar genera activități suplimentare care nu produc efecte juridice suplimentare în condițiile succesiunii universale a drepturilor și obligațiilor.
În consecință, aplicarea exclusivă a procedurilor ordinare creează riscul real al depășirii termenului de implementare a reformei și al neexecutării angajamentelor asumate de Republica Moldova.
Din aceste motive, opțiunea respectivă nu a fost reținută.
Opțiunea nr. 3 – Adoptarea unei legi speciale privind reorganizarea prin transformare a  Întreprinderii de Stat „Calea Ferată din Moldova” (opțiunea recomandată)
Opțiunea selectată constă în adoptarea unei legi speciale care instituie un regim juridic temporar și derogatoriu, aplicabil exclusiv procedurii de reorganizare a Î.S. „Calea Ferată din Moldova” prin transformare în Societatea pe Acțiuni „CFM-Infra”.
Această opțiune permite:
•	realizarea reformei în termenul stabilit prin Agenda de reforme aferentă Planului de creștere al Republicii Moldova pentru anii 2025–2027;
•	implementarea prevederilor Codului transportului feroviar nr. 19/2022 privind separarea administratorului infrastructurii de operatorii de transport;
•	asigurarea continuității serviciului public de transport feroviar și a funcționării infrastructurii feroviare naționale;
•	reducerea costurilor administrative și financiare asociate reorganizării;
•	păstrarea controlului integral al statului asupra infrastructurii feroviare și a societății rezultate din reorganizare;
•	implementarea unui model modern de guvernanță corporativă compatibil cu standardele europene.
Totodată, derogările instituite prin proiect au caracter limitat, temporar și proporțional scopului urmărit. Acestea nu afectează esența drepturilor creditorilor, salariaților sau ale altor persoane interesate, ci adaptează procedurile existente la specificul reorganizării unei infrastructuri critice de interes public major.
În aceste condiții, opțiunea adoptării unei legi speciale reprezintă soluția cea mai eficientă și proporțională pentru realizarea obiectivelor de reformă asumate de Republica Moldova și pentru finalizarea reorganizării Î.S. „Calea Ferată din Moldova” până la termenul stabilit.
Implicațiile juridice:
- Codul transportului feroviar reprezintă un act legislativ adoptat de Parlament, iar neexecutarea prevederilor sale poate constitui o încălcare a legii. Aceasta ar putea duce la sancțiuni legale pentru Guvern, inclusiv procese sau presiuni din partea autorităților internaționale sau a instituțiilor financiare care susțin dezvoltarea infrastructurii de transport;
- Moldova, ca parte a Acordului de Asociere cu Uniunea Europeană, este obligată să armonizeze legislația internă cu normele UE în domeniul transporturilor, inclusiv reglementările privind administrarea infrastructurii feroviare. Nerespectarea acestora ar putea împiedica aderarea la reglementările și standardele europene, precum și integrarea în rețelele de transport internaționale.
Implicațiile economice:
- Codul transportului feroviar prevede crearea unei entități responsabile pentru administrarea infrastructurii, ceea ce ar permite o gestionare mai eficientă și atragerea de fonduri externe pentru modernizarea căii ferate. Neexecutarea acestei prevederi ar putea descuraja investitorii și ar împiedica atragerea de fonduri pentru dezvoltarea infrastructurii feroviare;
- Fără o entitate clară responsabilă de administrarea infrastructurii feroviare, aceasta ar putea rămâne sub o gestionare fragmentată sau ineficientă, ceea ce ar duce la costuri ridicate de întreținere și operare, dar și la întârzieri și întreruperi frecvente ale serviciilor de transport;
- Crearea unei entități pentru administrarea infrastructurii feroviare este un pas important pentru integrarea în rețelele feroviare europene și pentru a beneficia de fonduri europene pentru infrastructura de transport. Nerespectarea acestui lucru ar putea pune în pericol accesul la aceste oportunități;
- Infrastructura feroviară deficitară – caracterizată prin viteze comerciale scăzute, frecvență redusă, lipsa interoperabilității și capacitate limitată – afectează competitivitatea transportului feroviar în raport cu transportul rutier. Această ineficiență determină creșterea costurilor de transport și depozitare, având un efect de amplificare în lanțul de aprovizionare, cu implicații asupra prețului final al produselor și profitabilității agenților economici;
- Ineficiența căii ferate poate cauza întârzieri semnificative în transportul mărfurilor, afectând lanțurile de producție și aprovizionare. Acest lucru reduce competitivitatea antreprenorilor naționali atât pe plan intern, cât și pe piețele externe. Industria prelucrătoare, agricolă și energetică – sectoare mari consumatoare de transport în vrac – sunt direct afectate de lipsa unui transport feroviar eficient. Întârzierile, lipsa predictibilității și capacitatea limitată de manevră și încărcare în gări industriale generează blocaje în fluxurile de producție și pierderi financiare semnificative;
- O rețea feroviară ineficientă transmite un semnal negativ despre capacitatea țării de a susține dezvoltarea economică pe termen lung. Astfel, multe investiții pot fi redirecționate către state care oferă infrastructură modernă și fiabilă. În analiza de fezabilitate a proiectelor, infrastructura de transport reprezintă un criteriu esențial. Lipsa unei rețele feroviare moderne descurajează investițiile în zonele industriale, reducând potențialul de dezvoltare regională și competitivitatea națională în atragerea capitalului străin.
- O altă consecință importantă este suprasolicitarea drumurilor naționale și europene. În lipsa unei alternative feroviare viabile, transportatorii aleg varianta rutieră, ceea ce duce la creșterea traficului, deteriorarea rapidă a drumurilor și costuri mai mari cu întreținerea acestora din partea statului. În plus, crește și riscul de accidente rutiere, cu implicații sociale și economice semnificative.
Implicațiile sociale:
- O administrare ineficientă a infrastructurii feroviare ar putea duce la condiții mai proaste pentru pasageri și la creșterea costurilor de operare. Transportul feroviar este un serviciu public esențial pentru cetățeni, iar neexecutarea prevederilor legale ar putea duce la o scădere a calității serviciilor și la o scădere a încrederii în sistemul de transport public;
- O reorganizare bine gestionată ar putea crea noi locuri de muncă și ar îmbunătăți condițiile de muncă ale angajaților din sectorul feroviar. Dacă Guvernul nu pune în aplicare prevederile legale, acest sector ar putea rămâne nereglementat, iar angajații ar putea fi expuși unor condiții de muncă mai precare, cu risc de instabilitate profesională.
Impactul asupra guvernanței și transparenței:
- O entitate responsabilă de administrarea infrastructurii feroviare ar permite un control mai clar și o transparență mai mare în gestionarea resurselor publice. Nerespectarea acestei prevederi ar lăsa loc pentru abuzuri sau gestionarea ineficientă a resurselor publice, ceea ce ar putea submina încrederea publicului în Guvern;
- Codul transportului feroviar oferă cadrul legal pentru reformarea sectorului feroviar din Moldova. Nerespectarea acestuia ar împiedica implementarea unor reforme necesare în acest sector, care sunt esențiale pentru modernizarea și eficientizarea acestuia.
Riscurile de neimplementare:
- Republica Moldova se află în proces de aderare în Uniunea Europeană, iar neexecutarea unui Cod care reflectă standardele internaționale ar putea dăuna relațiilor externe, îngreunând negocierile și aderarea la diferite acorduri internaționale;
- Neexecutarea prevederilor legale ar putea atrage sancțiuni din partea organizațiilor internaționale, cum ar fi Uniunea Europeană sau Banca Mondială, care sprijină dezvoltarea infrastructurii de transport. Acest lucru ar putea duce la pierderea unor surse importante de finanțare.
Nerespectarea prevederilor Codului transportului feroviar nr. 19/2022 ar putea avea consecințe grave pe termen lung pentru Republica Moldova, în domenii precum eficiența economică, siguranța infrastructurii feroviare, dezvoltarea regională și integrarea în rețelele europene de transport. Astfel, opțiunea de a nu implementa aceste prevederi ar putea compromite semnificativ procesul de modernizare a sectorului feroviar și ar limita accesul la finanțări externe.
Prin urmare, este recomandat ca fie puse ]n aplicare prevederile Codului transportului feroviar, să fie creată o întreprindere responsabilă de administrarea infrastructurii feroviare și să se asigure că acest proces este transparent, bine planificat și implementat eficient, pentru a sprijini dezvoltarea durabilă a transportului feroviar în Moldova.

	4. Analiza impactului de reglementare 

	4.1 Impactul asupra sectorului public

	Se menține mecanismul de transmitere și delimitare a bunurilor publice și private ale statului, prin consolidarea controlului statului asupra infrastructurii critice, trecând la un model corporativ de gestionare bunurilor.
Prin proiect se accelerează procesele administrative, se suspendă și se anulează penalitățile și dobânzile aferente obligațiilor către bugetul public național și fondurile sociale. 
Conform prevederilor proiectului, salariații sunt transferați cu respectarea drepturilor, iar disponibilizările se vor face conform Codului muncii nr. 154/2003. 
Pe termen scurt, proiectul presupune eforturi administrative și careva neîncasări suplimentare la bugetele și fondurile de stat.
Pe termen lung, proiectul urmărește eficientizarea gestionării patrimoniului public, modernizarea guvernanței și menținerea infrastructurii critice în proprietatea statului, dar sub o formă corporatizată.

	4.2 Impactul financiar și argumentarea costurilor estimative

	Reorganizarea Î.S. “Calea Ferată din Moldova” va permite o gestionare mai eficientă a resurselor financiare, prin separarea activităților și responsabilităților fiecărei societăți. Această structură va facilita atragerea de investiții private, deoarece investitorii vor putea închiria infrastructura feroviară și vor avea acces direct la serviciile de transport specifice (marfă sau pasageri). De asemenea, se preconizează o îmbunătățire a performanței financiare și operaționale a fiecărei entități, prin implementarea unor strategii adaptate nevoilor specifice ale fiecărui sector.
Beneficii financiare estimate:
- Separarea contabilă și operațională va permite analiza reală a profitabilității fiecărui segment (marfă, pasageri, infrastructură);
- Creșterea atractivității pentru investitori, în special în transportul de marfă, unde se așteaptă liberalizarea pieței și posibile parteneriate public-private.
Cu referire la obligațiile asumate în baza acordurilor de împrumut externe, inclusiv cele derivate din contractele de recreditare încheiate cu Ministerul Finanțelor, menționăm că acestea vor fi reflectate în bilanțul de repartiție, conform art. 207 din Codul civil. Preluarea efectivă a obligațiilor garantate sau gajate va avea loc cu acordul expres al creditorului și al debitorului gajist, în conformitate cu Codul civil.
Pentru a reduce riscurile juridice și bugetare asociate reorganizării se prevede menținerea integrală a garanțiilor statului și a angajamentelor existente în baza contractelor de recreditare deja încheiate. Prin această abordare, se urmărește asigurarea continuității proiectelor investiționale internaționale și protejarea intereselor creditorilor, inclusiv ale statului.
În baza datelor preliminare, se estimează că reorganizarea va permite monitorizarea mai clară a fluxurilor financiare, gestiunea individualizată a datoriilor și creșterea atractivității pentru eventuale investiții private în sectorul comercial feroviar. 
Subsecvent, expertizele tehnice și evaluările patrimoniului invocate în proiect, vor genera cheltuieli, care vor fi asigurate din bugetul de stat.
Dacă transferul unor salariați nu va fi posibil, disponibilizările se for efectua conform Codului muncii nr. 154/2003 cu unele derogări legale privind termenii de notificare. Indiferent dacă s-ar aplica prevederile Codului muncii nr. 154/2003 sau derogările propuse la Codul muncii, disponibilizările vor implica plăți compensatorii.
În același timp, proiectul prevede evitarea riscului suspendării circulației transportului feroviar, ce ar genera costuri mult mai mari pentru stat (pierderi economice, sociale și logistice), iar procesul de reorganizare propus a fi efectuat va permite continuarea serviciilor prestate în domeniul transportului feroviar.
În concluzie, indiferent dacă se va adopta sau se va refuza adoptarea proiectului, reorganizarea Î.S. “Calea Ferată din Moldova” va genera cheltuieli pentru serviciile de evaluare, expertizare, plăți compensatorii pentru salariați disponibilizați, perfectarea actelor cadastrale și altele. Însă, prin adoptarea proiectului în cauză, se vor reduce semnificativ cheltuielile pentru expertizare și evaluare a patrimoniului întreprinderii. 

	4.3 Impactul asupra sectorului privat

	Reorganizarea Î.S. “Calea Ferată din Moldova” este esențială pentru modernizarea sectorului feroviar. Impactul financiar pe termen mediu și lung este pozitiv, oferind transparență, eficiență și deschidere către investiții private, în conformitate cu bunele practici europene. 
Reorganizarea Î.S. „Calea Ferată din Moldova” urmărește crearea unui cadru concurențial și atractiv pentru investițiile private, în conformitate cu Codul transportului feroviar nr. 19/2022. Prin separarea serviciilor de transport de marfă și pasageri de infrastructura feroviară și desemnarea S.A. “CFM Infra” în calitate de administrator al infrastructurii feroviare: 
- Se eliberează accesul la infrastructură pentru operatorii privați, în condiții de nediscriminare și transparență; 
- Sectorul privat va putea opera trenuri proprii de marfă prin achitarea unei taxe de utilizare a infrastructurii.
Oportunități pentru sectorul privat:
- Posibilitatea de investiții directe în material rulant, terminale logistice, centre intermodale;
- Dezvoltarea de centre de întreținere și reparații a trenurilor.
Crearea de locuri de muncă și transfer de know-how:
- Atragerea companiilor private aduce standardizare, eficiență operațională și inovație tehnologică;
- Dezvoltarea unui ecosistem de furnizori locali, subcontractori, și IMM-uri în jurul noilor entități feroviare.
Reorganizarea Î.S. “Calea Ferată din Moldova” un impact pozitiv asupra sectorului privat, prin:
- Crearea unui mediu concurențial echitabil;
- Atragerea de investiții și tehnologii moderne;
- Deschiderea pieței pentru furnizori și operatori privați.
În același timp, conform proiectului creditorii privați ai Î.S. “Calea Ferată din Moldova” se vor notifica în termen de 5 zile de la publicarea avizului de reorganizare. Ei vor putea solicita garanții sau măsuri de protecție, dar nu vor putea bloca procesul de reorganizare. 
Subsecvent, reorganizarea garantează continuitatea juridică, contractele existente cu parteneri privați fiind valabile. Concomitent, sectorul privat (operatori de transport, companii logistice, exportatori/importatori) vor beneficia de menținerea funcționalității infrastructurii feroviare.
Pe termen scurt proiectul asigură limitarea opoziției creditorilor și menținerea contractelor existente, iar pe termen lung proiectul va crea condiții pentru investiții private, parteneriate și un mediu de afaceri mai transparent în domeniul transportului feroviar.

	4.4 Impactul social

	Proiectul are un impact social pozitiv prin protecția salariaților, menținerea serviciului public, creșterea transparenței și consolidarea coeziunii sociale. Riscurile sociale (disponibilizări, adaptarea la noul model corporativ) sunt limitate prin garanțiile propuse a fi păstrate prin proiect.

	4.4.1 Impactul asupra datelor cu caracter personal

	Proiectul nu are impact asupra datelor cu caracter personal. 

	4.4.2 Impactul asupra echității și egalității de gen

	Proiectul nu are impact asupra egalității și egalității de gen.

	4.5 Impactul asupra mediului

	Proiectul nu are impact asupra mediului. 

	4.6 Alte impacturi și informații relevante

	-

	5. Compatibilitatea proiectului actului normativ cu legislația UE

	5.1 Măsuri normative necesare pentru transpunerea actelor juridice ale UE în legislația națională

	Proiectul nu transpune legislația UE

	5.2 Măsuri normative care urmăresc crearea cadrului juridic intern necesar pentru implementarea legislației UE

	-

	6. Avizarea şi consultarea publică a proiectului

	În conformitate cu prevederile art. 29 alin. (1) din Legea nr. 100/2017 cu privire la actele normative, versiunea inițială a proiectului a fost întocmită și remisă spre consultare prealabilă către Cancelaria de Stat, Consiliul Concurenței, Ministerul Finanțelor, Ministerul Justiției, Ministerul Sănătății, Ministerul Dezvoltării Economice și Digitalizării, Agenția Servicii Publice, Agenția Proprietății Publice, Comisia Națională a Pieței Financiare, I.P. “Cadastrul Bunurilor Imobile”, Serviciul Fiscal de Stat, Casa Națională de Asigurări Sociale, Compania Națională de Asigurări în Medicină, Î.S. “Calea Ferată din Moldova”, Federația Sindicală a Feroviarilor din Republica Moldova și Î.S. „Calea Ferată din Moldova”. 
Suplimentar, anunțul privind inițierea procesului de elaborare a proiectului actului normativ a fost plasat pe pagina web a Ministerului Infrastructurii și Dezvoltării Regionale (https://particip.gov.md/ro/document/stages/*/16599).     
Proiectul urmează a fi supus procesului de avizare, conform prevederilor Legii nr. 100/2017 cu privire la actele normative și va fi plasat pe paginile web www.midr.gov.md și particip.gov.md pentru consultări publice. 
Proiectul urmează a fi avizat de următoarelor instituții:
- Consiliul Concurenței;
- Cancelaria de Stat;
- Ministerul Finanțelor;
- Ministerul Sănătății;
- Ministerul Muncii și Protecției Sociale;
- Ministerul Dezvoltării Economice și Digitalizării;
- Agenția Servicii Publice;
- Agenția Proprietății Publice;
- Comisia Națională a Pieței Financiare;
- I.P. “Cadastrul Bunurilor Imobile”;
- Serviciul Fiscal de Stat;
- Casa Națională de Asigurări Sociale;
- Compania Națională de Asigurări în Medicină;
- Î.S. “Calea Ferată din Moldova”
- Federația Sindicală a Feroviarilor din Republica Moldova.
După definitivarea proiectului în urma procesului de avizare, proiectul de act normativ va fi remis spre expertizare către:
- Centrul Național Anticorupție;
- Ministerul Justiției.  

	7. Concluziile expertizelor

	Proiectul va fi supus expertizei juridice și expertizei anticorupție. 

	8. Modul de încorporare a actului în cadrul normativ existent

	În urma aprobării proiectului nu va trebui de modificat cadrul normativ secundar.

	9. Măsurile necesare pentru implementarea prevederilor proiectului actului normativ

	Nu este necesar de aprobat acte normative suplimentare în vederea punerii în aplicare a proiectului.  




     Viceprim-ministru,
     Ministru									Vladimir BOLEA
